**[Pályázati felhívás Bolyai Mentorprogramra](https://mta.hu/fka/palyazati-felhivas-a-fiatal-kutatok-akademiaja-bolyai-mentorprogramjara-111237)**

A [Fiatal Kutatók Akadémiája](https://mta.hu/fka) (FKA) a 2025. évben immár ötödik alkalommal hirdeti meg a Bolyai János Posztdoktori Kutatási Ösztöndíj elnyerését segítő mentorprogramját (**Bolyai Mentorprogram**).

A mentorálási lehetőséget elnyert pályázók két konzultáció formájában olyan mentoroktól kapnak tanácsot pályázati anyaguk fejlesztésével kapcsolatban, akik korábban sikeresen pályáztak a program keretén belül, illetve nagy tapasztalattal rendelkeznek pályázatok írásában és bírálatában. A mentorálást követően a Bolyai Ösztöndíjat elnyert pályázók vállalják, hogy a mentorprogram következő fordulójában mentorként maguk is segítik más pályázók sikerességét.

A FKA által kezdeményezett mentorprogram önkéntes alapon szerveződik és független a Bolyai Kuratórium működésétől. A mentorált projektek sikerességéért sem az FKA, sem az egyes mentorok nem vállalnak garanciát. A pályázati döntés ellen kifogásnak, fellebbezésnek helye nincs.

A pályázattal kapcsolatos kérdéseket az alábbi e-mail címre várjuk: [fkamentorprogram@gmail.com](mailto:fkamentorprogram@gmail.com)

**A pályázók**: a kiírás feltételeinek megfelelő fiatal kutatók, akik 2025-ben pályázatot kívánnak benyújtani a Bolyai János Posztdoktori Kutatási Ösztöndíjra.

**A pályázat célja:** segítségnyújtás a sikeres pályázáshoz, fejenként 2 konzultáció formájában a CV, a kísérletes és munkaterv, illetve a tudománymetriai táblázatok összeállításával kapcsolatban.

**A mentorok:** a megpályázható témák az MTA 11 osztályának bármely területéről jöhetnek.

**A mentoráltak várható száma összesen:** maximum 30 fő.

**A kiválasztás módja**: a pályázatok beérkezésének sorrendje és a mentorok szakterületei alapján a mentorok maguk döntenek a mentoráltak kiválasztásáról.

**A pályázás módja:** a mellékelt jelentkezési űrlap és a mellékletek kitöltésével (kérjük, beküldés előtt mentsen mindent pdf formátumban is).

**A pályázat benyújtásának határideje:** 2025. február 17.

**A pályázatok benyújtása:** kizárólag **elektronikus** formában történik, a [fkamentorprogram@gmail.com](mailto:fkamentorprogram@gmail.com) email címre küldve~~.~~ A jelentkezési űrlapot és a kötelező mellékleteket **pdf formátum**ban kérjük csatolni.

**A mentorálásra kiválasztottak kiértesítésének határideje:** 2025. február 21.

A mentorprogram koordinátorai: Kolbert Zsuzsanna, Kelemen Zsolt és Kutus Bence